**Govor Milana Kučana, prvega predsednika Republike Slovenije, ob Dnevu upora proti okupatorju**

Šentjur, 26. april 2023

Naj nocojšnji praznični nagovor začnem s čestitko vsem nam ob spominu na vse naše slovenske upore. Lahko se jih spominjamo s ponosom. Bíli smo jih veliko, za svojo pravico do svobode in obstoja in zoper poskuse drugih, da nam vsilijo svojo oblast in se polastijo našega ozemlja, kulture, jezika in nam vzamejo našo identiteto. Vzdržali smo in obstali. Majhen, suveren slovenski otok med velikimi sosedi.

Prepih zgodovine je v manj kot stoletju preizprašal to našo upornost kar dvakrat. Prvič v navzkrižjih spopada v doslej največji vojni, ki jo je bílo človeštvo z barbarstvom ideologije nadčloveka, v kateri je bil ogrožen naš nacionalni obstoj. Naš odgovor je bil upor, ki ga je simbolizirala Osvobodilna fronta.

In drugič v času preurejanja evropskega političnega zemljevida po razpadu blokovskega sveta. Takrat je, ujeta v svoja notranja protislovja, izginjala naša nekdanja skupna država in so nam z vojaško silo oporekali pravico, da si v svoji državi sami krojimo svojo usodo. Naš odgovor je bil vsesplošen odpor ljudstva, zbran okoli slovenske teritorialne obrambe in milice.

Obakrat smo pokazali, da zmoremo odločati o sebi, da znamo razbirati znamenja časa. Nismo bili narod zamudnikov, svojeusode nismo polagali v naročje drugih niti nismo s svojimi odločitvami posegali v enake pravice drugih, kogarkoli ogrožali ali komurkoli škodili. Vse to je moralna legitimacija, ki jo ima naš narod pred zgodovino in jo kot vodilo zapušča rodovom, ki prihajajo. Je legitimacija, s katero Slovenija nastopa z drugimi državami pri iskanju tvornega, mirnega sožitja in krepitvi odgovornosti za življenje na našem vse bolj ogroženem planetu.

Lansko leto smo se naših uporov spominjali že v zarji vojne. Vojne, ki jo je sprožila Rusija proti Ukrajini. Nismo mislili, da bo ta vojna kratka, a si vendarle nismo predstavljali, da bo dobila takšne razsežnosti in da bo tako močno vplivala na naše življenje, na življenje ljudi v evropskih državah. Tudi ne o tem, kako močno bo spreminjala globalna razmerja v svetu, kršila mednarodno pravo in človekove pravice. Ali da bo takoposegla v prioriteto glede ultimativno zastavljenih in deklariranih zahtev po varovanju okolja, v katerem živimo, in naše odgovornosti za življenje na planetu. Bili smo zgroženi in presenečeni. Vojna v Evropi, po skoraj 80 letih ohranjanja miru! Vojna na našem pragu! Vojna z jedrsko grožnjo.

Razumljivo, morala je slediti enotna obsodba agresije, zločina zoper mednarodno pravo in sklicevanje na ustanovno listino OZN. Hkrati tudi odločitev o vsestranski pomoči napadeni državi z vsemi sredstvi, tudi z orožjem. Obramba napadene države pred agresijo in široka humanitarna pomoč sta dobili vsestransko podporo.

Leto dni po začetku še ni znamenj, da je bog vojne ženasitil svojožejo po življenju tisoče mladih Ukrajincev in Rusov, ki si stojijo nasproti v strelskih jarkih porušenih mest in vasi, pogosto ujeti v vrtinec zločina.

Vsaka vojna postane globok odmik od vrednot, ki si jih je človeštvo oblikovalo skozi zgodovino zato, da bi si zagotovilo varno in mirno življenje, posamezniku pa spoštovanje njegovega dostojanstva. V vojnah se v obrambi teh vrednot na eni strani ozavesti tisto, kar je v človeku najbolj plemenitega, na drugi pa se sprošča vse tisto najnižje, kar te vrednote uničuje.

Vse to se dogaja tudi v vojni proti Ukrajini. V vojni, ki se polašča tudi nas. Ni čiste vojne. Tudi ta ni. Ni je, ne glede na cilje, s katerimi se jo upravičuje. Vojna ne opravičuje zločinov. Tudi ne zdrsa in padca človekove etike. Kar je nesprejemljivo v miru, ne more biti dovoljeno v vojni.

Trajanje te vojne ne sme otopiti naše občutljivosti za vrednote miru, sožitja, upoštevanja in spoštovanja. Ne smemo se navaditi na vojno. Vemo dobro, kdo je napaden in zakaj mu je potrebno pomagati. Vendar mora zdaj enotnosti v podpori napadenemu slediti tudi enotnost v prizadevanjih za zaustavitev vojnih spopadovin s tem ustvarjanje pogojev za začetek pogajanj o končanju vojne.

Ne mislim, da bodo ta pogajanja lahka in kratka, a ko bo nekoč prišlo do njih, ne bodo mogla izničiti teritorialne integritete in suverenosti Ukrajine. Zahteve, naj se premirje zgodi čim prej, niso nikakršna podpora agresorju. So zgolj klic razuma, da se sporna vprašanja rešujejo po mirni poti. So pritisk na opustitev vojnih aktivnosti. Ta pritisk bi morali stopnjevati, da bi prišli vsaj tja, kjer sta s sporazumom v Minsku Ukrajina in Rusija že bili.

Ohrabrujejo vse pogostejši glasovi, da v Evropski uniji ni politika, ki si ne bi želel miru. Verjamem. A zgolj želje niso dovolj. Stališče, da je zdaj vojna in da v razmerju med agresorjem in žrtvijo ne šteje nič od tistega, kar se je dogajalo med njima pred vojno, je težko razumeti, kajti morda so prav v odnosih pred vojno skriti odgovori, pomembni za končanje te nepotrebne vojne.

Prepričan sem, da je ob drugih, táko vprašanje tudi položaj in pravice ruske manjšine. O pravicah manjšin kot kolektivnih pravicah govorijo številni mednarodni dokumenti. Pa vendar so prav njihov položaj in pravice pogosto vzrok ali izgovor za konflikte znotraj posameznih držav in v odnosih med njimi, tudi znotraj EU. Več kot očitno je to na prostorih naše nekdanje skupne države in skoraj v vseh državah nekdanjega vzhodnega političnega bloka, od Baltika do Kaspijskega morja. In Rusija pri tem ni izjema.

Nisem naiven. Zavedam se, da so zgodovinske razmere in pogoji v teh državah različni, da so različne stopnje razumevanja človekovih individualnih in kolektivnih pravic, tudi pravic manjšin. Razumem, da so upravičene tudi bojazni, da bi zagotavljanje njihovih pravic lahko podpiralo separatistične težnje. A sem obenem prepričan, da bi politika, ki bi bila zavezana spoštovanju teh pravic, lahko vsaj ublažila napetosti in konflikte znotraj posameznih držav in v odnosih med njimi. Predvsem pa ne bi nikomur omogočala pretveze, da v imenu zaščite svojih manjšin in obrambe njihovih pravic poseže po orožju. Takšnih primerov se v zgodovini Evrope ne manjka. Izkušnjo s tem imamo tudi Slovenci.

Je takšno stališče utvara? Je to ob vojni, v kateri naj bi se branile evropske vrednote, med katerimi so tudi pravice manjšin, res lahko zgolj utvara? Ali res lahko pristanemo na to, da bi zavzemanje za mir postalo zgolj utvara? Da je postalo tudi zmerljivka! Pa četudi gre za zavzemanje za mir le z malimi koraki in dejanji. Prepričan sem, da se je za mir potrebno zavzemati prav v času vojne. In da zavzemanje za mir ne more biti potuha agresorju. Tudi agresor bo nekoč moral sesti za mizo z Ukrajinci in ob podpori mednarodne skupnosti pristati na mir. Le vprašanje časa je, koliko uničevanja in koliko ukrajinskih in ruskih življenj bo do takrat še potrebnih. In kdaj jih bo dovolj.

Zato da se dozorevanje tega spoznanja pospeši, sem tudi podpisal nedavno izjavo Zaustavite vojno v Ukrajini. Naslovili smo jo na tiste, ki imajo to moč, predvsem v Moskvi in Kijevu pa tudi Washingtonu in Bruslju. Verjamem, da v tem pozivu in želji nismo bili in tudi danes nismo osamljeni.

Delati za pravico živeti v miru je bila tudi temeljna želja in smisel vseh naših uporov, ki se jih te dni spominjamo. Spominjamo s ponosom.